Gratiae
Gratiae, sive Charites (Graece Χάριτες, sing. Χάρις Charis), in mythologia Graeca fuerunt deae pulchritudinis vel duae vel tres sive plures, filiae Iovis ex Oceanide Eurynome vel Eurydome, seu Dionysi ex Aphrodite vel Coronide, seu Helii ex Aegle genita. Enumerantur saepe tres Charites, scilicet Aglaia, Euphrosyne et Thalia. Apud Lacedaemonios duae fuerunt, scilicet Cleta et Phaënna; apud Athenienses duae, Auxo et Hegemone.